אמיתי עציוני

אמיתי עציוני (באנגלית: Amitai Etzioni; 4 בינואר 1929 – 31 במאי 2023) היה סוציולוג ישראלי-אמריקאי, נשיא האגודה הסוציולוגית האמריקאית, שנודע בזכות מחקריו בתחום הכלכלה החברתית וקהילתנות. עציוני היה מייסדה של התנועה הקהילתנית בתחילת שנות ה-90 והקים את הרשת הקהילתנית כדי להפיץ את רעיונות התנועה. פרסומיו הדגישו את החשיבות הקיימת בכל חברה לאיזון זהיר בין זכויות הפרט לחובותיו ובין אוטונומיה לסדר.

קורות חיים
עציוני נולד בשם ורנר פאלק, Werner Falk, בקלן, גרמניה. עלה מגרמניה הנאצית בשנות ה-30 לארץ ישראל עם הוריו אשר התיישבו בכפר שמריהו. הוא למד בכפר הנוער בן שמן ועזב את לימודי התיכון בגיל 16 וחצי כדי להתגייס לפלמ"ח. הוא העיד, כי הוא ונערה שהייתה חברה בפלמ"ח, הטמינו פצצה במתקן הרדאר הבריטי בחיפה.

מאחר שלא השלים את לימודי התיכון, לא יכול היה עציוני להתקבל ללימודים סדירים באוניברסיטה. עם זאת, הוא התקבל לתוכנית מיוחדת שייסד מרטין בובר באוניברסיטה העברית להכשרת מורים לעולים חדשים. לאחר שנה בתוכנית שייסד בובר, הוא החל ללמוד סוציולוגיה. ב-1954 סיים תואר ראשון, וב-1956 סיים תואר שני בסוציולוגיה באוניברסיטה העברית והגיש את עבודת המ.א. על הגישה לעבודה בקיבוץ. בשנת 1958 עציוני קיבל תואר דוקטור בסוציולוגיה באוניברסיטת קליפורניה בברקלי, שם השלים את מחקרו בתוך 18 חודשים בלבד.

הוא היה פרופסור לסוציולוגיה באוניברסיטת קולומביה במשך 20 שנה וכיהן כראש המחלקה לסוציולוגיה בחלק מתקופת עבודתו במוסד זה. בשנת 1978 הוא הצטרף כחוקר אורח למכון ברוקינגס בוושינגטון די. סי. ובשנים 1979–1980 שימש כיועץ בכיר לבית הלבן. בשנת 1980 קיבל מעמד של פרופסור באוניברסיטת ג'ורג' וושינגטון בבירת ארצות הברית, שם הוא כיהן כמנהל המכון למחקרי מדיניות קהילתנית. הוא ייסד את הרשת הקהילתנית. בשנת 1995 כיהן כנשיא האגודה האמריקאית לסוציולוגיה.

מחקריו
עציוני הוא מאבות הגישה הקהילתנית, שמעלה על נס את חשיבות הקהילה, לעיתים גם בהתנגשות עם זכויות הפרט. הוא חיבר 24 ספרים, מהם רבים תורגמו לשפות רבות בעולם. בשלושה מספריו, עציוני קידם את רעיון השלום בעידן הגרעיני. מחקריו האחרונים עסקו בבעיות החברתיות בדמוקרטיות מודרניות וקידמו פתרונות קהילתנים לאינדיבידואליזם הפושה במדינות אלה. עציוני אף עסק בתנועות חברתיות היכולות לקיים דמוקרטיות ליברליות; הוא הציע ביקורת קהילתנית על הזכות לפרטיות, ובמקביל עמד על הסכנה לזהות האישית הנשקפת מן השימוש הגובר בטכנולוגיות מעקב מודרניות.

עבודותיו של עציוני אף היוו תרומה משמעותית לחקר סוציולוגיה ארגונית. הרעיון המרכזי בעבודתו היה כי זכויות ושאיפות הפרט צריכות להיות מוגנות, אולם הן צריכות להתקיים בסביבה קהילתנית.

עציוני נפטר בוושינגטון די. סי. ב-31 במאי 2023.

מבחר מכתביו
ספרים
A Comparative Analysis of Complex Organizations. Glencoe, Ill: Free Press, 1961
Modern Organizations. Englewood Cliffs, N.J.: Prentice-Hall, 1964
Winning Without War. Garden City, N.Y.: Doubleday, 1964
The Moon-Doggle: Domestic and International Implications of the Space Race. Garden City, N.Y.: Doubleday, 1964.
Political Unification: A Comparative Study of Leaders and Forces. New York: Holt, Rinehart and Winston, 1965).
The Active Society: A Theory of Societal and Political Processes. New York: Free Press, 1968 
Genetic Fix: the Next Technological Revolution. New York: Macmillan Publishing Co., Inc., 1973 
An Immodest Agenda: Rebuilding America Before the 21st Century. New York: McGraw-Hill Co., 1983 
Capital Corruption: the New Attack on American Democracy. New York: Harcourt Brace Jovanovich, 1984 
The Moral Dimension: Toward a New Economics. New York: The Free Press, 1988 
The Spirit of Community: Rights, Responsibilities and the Communitarian Agenda. New York: Crown Publishers, Inc. 1993 
The New Golden Rule: Community and Morality in a Democratic Society. New York: Basic Books, 1997 
The Limits of Privacy. New York, NY: Basic Books, 1999 
The Monochrome Society. Princeton: Princeton University Press, 2001 
Political Unification Revisited: On Building Supernational Communities. Lexington Books, 2001 
Next: The Road to the Good Society. New York: Basic Books, 2001 
My Brother's Keeper: A Memoir and a Message. Rowman & Littlefield, 2003 
How Patriotic is the Patriot Act? New York: Routledge, 2004 
From Empire to Community. New York: Palgrave Macmillan, 2004 
Security First: For a Muscular, Moral Foreign Policy. New Haven: Yale University Press, 2007 
Law in New Key - Essays in Law and Society. New Orleans: Quid Pro Quo Books, 2010, 
 בפרוץ הפורצים לירושלים: מיומנו של פלמחאי. הוצאת אחיאסף, 1952.

פרסומים בעברית
 התגבשות קבוצות עבודה סולידריות בקיבוצים, בית הספר לכלכלה ולמדעי החברה ע"ש אליעזר קפלן - המחלקה לסוציולוגיה - מחקר ההתיישבות השיתופית, 1956.
 תורת מיזוג הגלויות במבחן. מולד 1955;13:310-311.
 עקרונות המבנה הארגוני של מוסדות חינוך. מגמות: רבעון למדעי ההתנהגות 1956;7(3):244-253.
 קבלת החלטות ענווה. מקראות במנהל 1990;93:5-12.
 רשתות הביטחון שלאחר הבחירות. מפנה: במה לענייני חברה 1997;16:23-25.
 חיים מעל הכל. תכלת 2008;33.

קישורים חיצוניים


 דף הבית של אמיתי עציוני

הערות שוליים

קטגוריה:ערכים שבהם תבנית בריטניקה אינה מתאימה
קטגוריה:סוציולוגים יהודים אמריקאים
קטגוריה:קהילתנות: הוגים
קטגוריה:ישראלים ילידי גרמניה
קטגוריה:מהגרים מישראל לארצות הברית
קטגוריה:אנשי העלייה החמישית
קטגוריה:נשיאי האגודה האמריקאית לסוציולוגיה
קטגוריה:סגל אוניברסיטת קולומביה
קטגוריה:בוגרי האוניברסיטה העברית בירושלים
קטגוריה:בעלי תואר דוקטור מאוניברסיטת קליפורניה בברקלי
קטגוריה:זוכי מלגת גוגנהיים
קטגוריה:כפר שמריהו: אישים
קטגוריה:ישראלים שנולדו ב-1929
קטגוריה:ישראלים שנפטרו ב-2023
קטגוריה:אמריקאים שנולדו ב-1929
קטגוריה:אמריקאים שנפטרו ב-2023